รัฐบาลไทย-ข่าวทำเนียบรัฐบาล-ภารกิจ "ปนัดดา" ที่จังหวัดมหาสารคาม
วันพฤหัสบดีที่ 15 มิถุนายน 2560
ภารกิจ "ปนัดดา" ที่จังหวัดมหาสารคาม
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานเปิดการประชุมแถลง "แผนการศึกษาแห่งชาติ พ.ศ.2560-2579
ภาคตะวันออกเฉียงเหนือ" และปาฐกถาพิเศษ เรื่อง "ศาสตร์พระราชากับการพัฒนาการศึกษา"จัดโดยสํานักงานเลขาธิการสภาการศึกษา (สกศ.)ณ โรงแรมตักศิลา โดยมีผู้ว่าราชการจังหวัด เลขาธิการสภาการศึกษา รองเลขาธิการฯ คณะกรรมการศึกษาธิการจังหวัด ศึกษาธิการภาค ศึกษาธิการจังหวัด อธิการบดี ครูอาจารย์ หัวหน้าส่วนราชการ ผู้บริหารองค์กรปกครองส่วนท้องถิ่นจาก 20 จังหวัด เข้าร่วมการประชุมเชิงปฏิบัติการในครั้งนี้ประมาณ 500 คน
ม.ล.ปนัดดา ดิศกุลกล่าวตอนหนึ่งว่า แผนการศึกษาแห่งชาติ จัดทําขึ้นด้วยความร่วมมือของผู้เกี่ยวข้องหลายฝ่าย ครอบคลุมการดําเนินงานเพื่อจัดการศึกษาเรียนรู้สําหรับคนทุกช่วงวัยในหลากหลายรูปแบบ ตามสภาพเศรษฐกิจ สังคม และพลวัตโลกที่เปลี่ยนแปลงไป
สิ่งสําคัญต่อจากนี้ คือการขับเคลื่อนแผนไปสู่การปฏิบัติที่ชัดเจนและมีประสิทธิภาพทั้งในระดับภาพรวมและระดับพื้นที่ โดยเน้นการดําเนินการอย่างต่อเนื่องร่วมกับทุกภาคส่วนที่เกี่ยวข้อง โดยในระดับพื้นที่ ความร่วมมือจะเป็นไปตามศักยภาพของแต่ละจังหวัด ซึ่งมีลักษณะและความพร้อมแตกต่างกัน ส่งผลต่อทิศทางการพัฒนาลูกหลานให้ตอบสนองต่อบริบทของพื้นที่ที่แตกต่างไปด้วย ทั้งนี้ ทุกฝ่ายคาดหวังที่จะให้ลูกหลานเยาวชนได้ใช้ความรู้ความสามารถเพื่อกลับมาพัฒนาจังหวัดตนเอง มากกว่าไปทํางานที่อื่น
นอกจากนี้ ควรมีการเชื่อมโยงแผนการศึกษาแห่งชาติ กับแผนพัฒนาการศึกษาระยะ 5 ปี แผนปฏิบัติราชการระยะ 4 ปีของกระทรวงศึกษาธิการ และแผนปฏิบัติการประจําปีของหน่วยงาน องค์กรพร้อมคิดหากลยุทธ์ให้นักเรียนสนใจตั้งใจเรียนหนังสือ ทําให้นักเรียนอยากมาโรงเรียน รวมทั้งมีการฟื้นฟูชั่วโมงโฮมรูมในโรงเรียนทุกแห่ง และจัดหาครูแนะแนว เพื่อช่วยชี้นําให้เด็กรู้ความชอบของตนเองและเดินไปได้ถูกทาง รวมทั้งจัดหาครูจบพลศึกษาโดยตรงมาสอน พร้อมจัดระบบติดตามประเมินผลต่อไป
ในส่วนการเรียนรู้ของประชาชนทั่วไปก็ต้องจัดให้ได้เรียนรู้ศาสตร์หรือทักษะที่สนใจ แม้ว่าไม่ได้อยู่ในวัยเรียน หรือเกษียณไปแล้วก็ตาม เรียกว่าเป็นการจัดการเรียนรู้ในทุกช่วงวัยด้วย
อีกเรื่องที่สําคัญมาก คือ ให้ทุกฝ่ายร่วมขับเคลื่อนโครงการโรงเรียนคุณธรรมให้เกิดผลเป็นรูปธรรมชัดเจน จับต้องได้ซึ่งมีอยู่ในแผนการศึกษาแห่งชาติอย่างครอบคลุมแล้ว จึงย้ําให้ผู้บริหารสถานศึกษา ครู ตลอดจนนักศึกษาฝึกสอน ให้ช่วยน้อมนําหลักปรัชญาหรือศาสตร์พระราชา ซึ่งพระบาทสมเด็จพระปรมินทรมหาภูมิพลอดุลยเดช ทรงพระราชทานสอนไว้ มาปรับใช้ในการดํารงชีวิต อาทิ ในเรื่องความเป็นครูอาชีพ, การที่ครูรักเด็ก เด็กรักครู เป็นต้น เพียงเท่านี้ โรงเรียนก็จะมีแต่ความเจริญรุ่งเรือง ส่วนนักเรียนก็จะเป็นต้นแบบตามความคาดหวัง กล่าวคือมีความมุ่งมั่นขวนขวายศึกษาเล่าเรียน สามารถคิดค้นนวัตกรรมใหม่ ๆ มากขึ้น มีโอกาสเรียนรู้การสื่อสารภาษาต่างประเทศและภาษาเพื่อนบ้าน พร้อมมีความยึดมั่นในศักดิ์ศรีของคนไทย มีความซื่อสัตย์สุจริต
ทั้งนี้ ขอฝากข้อคิดที่ดีต่อการดํารงชีวิต 20 ประการ ที่จะนําไปสู่ความสุขสวัสดิ์ต่อตนเอง ได้แก่ การสํานึกบุญคุณคนที่ดีต่อเรา, การเลือกเพื่อนอย่างชาญฉลาด, มีความเมตตากรุณาต่อผู้อื่น, หมั่นเรียนรู้, แก้ไขปัญหาได้ (โดยไม่ทําเรื่องเล็กให้เป็นเรื่องใหญ่ ไม่ยกตนข่มท่าน), ทําในสิ่งที่รักและชอบ, อยู่กับปัจจุบัน, หัวเราะบ่อย ๆ, ให้อภัยผู้อื่น, กล่าวขอบคุณเสมอ, สร้างความสัมพันธ์ที่ดีต่อคนที่คบหาสมาคม, รักษาคํามั่นสัญญา, รู้จักการทําสมาธิ, ตั้งมั่นในสิ่งที่กําลังทํา, มองโลกในแง่ดี, รักอย่างไม่มีเงื่อนไข, ไม่ยอมแพ้ท้อแท้, ทําทุกอย่างให้ดีที่สุด (ไม่ยึดติดอํานาจวาสนา), ดูแลตนเองให้มีสุขภาพดี และมุ่งมั่นตอบแทนสังคม
โอกาสที่ได้เดินทางไปปฏิบัติราชการที่จังหวัดมหาสารคามม.ล.ปนัดดา ดิศกุลได้พบปะครู นักเรียน ที่โรงเรียนผดุงนารี และโรงเรียนสารคามพิทยาคม รวมทั้งพบปะนักศึกษา ที่มหาวิทยาลัยมหาสารคามอ.เมืองมหาสารคามเพื่อร่วมขับเคลื่อนโรงเรียนคุณธรรมอีกด้วย
ม.ล.ปนัดดา ดิศกุล ได้ย้ําถึงการเดินทางครั้งนี้ว่า มีความยินดีที่ได้มาเยือนจังหวัดมหาสารคาม ซึ่งถือเป็นเมืองที่มีประวัติศาสตร์ล้ําค่า ดังคําขวัญประจําจังหวัด"พุทธมณฑลอีสาน ถิ่นฐานอารยธรรม ผ้าไหมล้ําเลอค่า ตักศิลานคร"ดังนั้นทุกคนควรรักและสามัคคีกัน เพื่อดํารงความมีเอกลักษณ์ของจังหวัดมหาสารคามตราบนานเท่านาน
สิ่งสําคัญที่สุด คือ ได้ขอความร่วมมือสถานศึกษาทั้ง3แห่ง ร่วมดําเนินงานขับเคลื่อนและขยายผลโครงการ "โรงเรียนคุณธรรม"ซึ่งมีตัวชี้วัดที่สําคัญ 5 ข้อ ได้แก่ 1) ความพอเพียง 2) ความกตัญญู 3) ความซื่อสัตย์สุจริต 4) ความรับผิดชอบ 5) การมีอุดมการณ์คุณธรรมจริยธรรม หากสถานศึกษาได้นํามาผนวกกับ"ศาสตร์พระราชา"ด้วยแล้ว ยิ่งจะทําให้ดําเนินการด้วยความราบรื่น
โดยครูจะเป็นกลไกที่สําคัญในการจัดการเรียนการสอน เพื่อปลูกฝัง อบรม บ่มสอน ให้เด็กเป็นทั้งคนดีคนเก่ง เรียกได้ว่า "ครูสร้างเด็ก เพื่อเด็กไปสร้างชาติ"ผ่านชั่วโมงโฮมรูมและมีครูแนะแนวให้คําปรึกษาได้ถูกทิศถูกทาง การสร้างความรักความผูกพันระหว่างกัน ทําให้ครูรักเด็กเมตตาเด็ก ให้เด็กรักครูเชื่อฟังครู เด็กมีภูมิคุ้มกันไม่ทําเรื่องไม่เหมาะไม่ควร รวมทั้งครูและผู้บริหารที่ไม่ตามกระแสสังคม อันจะนําความเสื่อมมาสู่วงการศึกษา ที่จะทําให้ความสงบสุขลดน้อยลง โดยเฉพาะอย่างยิ่งในระดับอุดมศึกษา การนําหลักการและระเบียบวิธีคิดต่าง ๆ มาใช้ในการวางแผน กําหนดเป้าหมาย ขอบเขต ก่อนการทํางาน พร้อมใช้สติปัญญาและวิจารณญาณในการแก้ปัญหา ก็จะทําให้งานสําเร็จด้วยความราบรื่นเรียบร้อย
นอกจากนี้ ม.ล.ปนัดดา ได้ฝากแนวคิดในการจัดทํางานวิชาการต่าง ๆ ของนักเรียนนักศึกษา ควรปลูกฝังให้เด็กรู้จักการอ้างอิง หรือจัดทําบรรณานุกรมให้ครบถ้วน เพื่อรักษาจรรยาบรรณและให้เกียรติต่อผู้คิดค้นข้อมูล ซึ่งถือเป็นหลักสากลที่ทั่วโลกถือปฏิบัติ